
עמ' 6
1. כללי
1.1. מטרה
נוהל זה מטרתו לקבוע עקרונות ולפרט את תהליך העבודה בנוגע לפעילות יחידות משרד המשפטים בכלי מדיה חברתית, ובכלל זה הקמה, תחזוקה וניהול של ערוצים ברשתות החברתיות השונות.
2. הגדרות
2.1. "מדיה חברתית" – סט של כלים המאפשרים החלפה פתוחה ומקוונת של מידע דרך שיחה, אינטראקציה והחלפה של תכנים "מיוצרי-משתמש". המדיה החברתית מאפשרת לאנשים ליצור קשרים וחיבורים עם אחרים (אנשים/ארגונים) הדומים להם, או המוצאים אותם מעניינים. משתמשים יכולים לפרסם חדשות וקישורים, לדון עליהם, ולשתף את דעתם בזמן-אמת.
2.2. "ערוץ במדיה החברתית" – אזור אישי של אדם או ארגון בתוך הרשת החברתית, הנתון לשליטתו של האדם או הארגון, בהתאם לכללי הרשת החברתית.
2.3. "רשת חברתית" – חבר בני אדם המתקיים ביניהם קשר באמצעות תווך אינטרנטי.

(בין הרשתות הנפוצות כיום: פייסבוק, טוויטר, יו-טיוב וכד').
3. תהליך
3.1 הכנה לפעילות יחידתית
3.1.1 יחידה במשרד המשפטים המעוניינת לבחון אפשרות לפעילות במדיה החברתית תפנה לאגף דוברות, הסברה ותקשורת, המרכז את הפעילות ב"מדיה החדשה" ומלווה את פעילות היחידות בתחום זה. יודגש כי הפעילות במדיה החברתית נועדה לשרת את המשימה הציבורית ולתמוך בה. ההחלטה העקרונית  על פתיחת הערוץ תאושר בידי דובר המשרד או מי מטעמו.
3.1.2 לאחר קבלת החלטה עקרונית חיובית – היחידה בשיתוף אגף דוברות, הסברה ותקשורת תנסח מסמך אשר יגדיר מטרות השימוש במדיה החברתית מהן יגזרו מאפייני הפעילות ושיטת הפעולה. המסמך יאושר על-ידי דובר המשרד או מי מטעמו. בהכנת המסמך יש לתת את הדעת, בין היתר, לנושאים אלה:
3.1.2.1  מאפייני המדיה החברתית, שהינה תשתית תקשוב של ספק מסחרי, אשר איננה נמצאת בשליטתו המלאה של המשרד, כוללת תכנים פרסומיים, ומהווה מאגר מידע לכל דבר ועניין, בד"כ פתוחה באופן המאפשר לכל משתתף להפיץ את מסריו. בנוסף, קצב הפעילות ברשת החברתית הינו מהיר ביותר ואיננו מותאם בהכרח לקצב הטיפול הממשלתי בפניות הציבור, מה שעלול להוות כר לחשיפה רחבה להשמצות, תלונות וכד'.
3.1.2.2 הימנעות מבלעדיות – לאור מאפייני המדיה החברתית כתשתית לא ממשלתית, היא לא תשמש כלי בלעדי למתן שירות מסוים, ויש להקפיד לשמר חלופה לשירות שניתן באמצעותה. בכלל זה, יש לתת את הדעת ליחסי הגומלין בין אתר האינטרנט של המשרד לבין עמוד במדיה החברתית, באופן שמרכז הכובד השירותי ומתן המידע יתבצע באתר הממשלתי.
3.1.2.3 נדרש להגדיר את אופן השימוש במידע (מה יעשה במידע, לכמה זמן ישמר, האם ישותף עם אחרים), כאשר לעניין זה נדרש שתתקיים זיקה בין המטרות שלשמן נאסף המידע ואשר לגביהן ניתנה הסכמה למסירתו, לבין השימוש שנעשה בפועל במידע זה.
3.1.2.4 יש לתת את הדעת ליכולת הביצוע והקיום של הסטנדרטים המינימאליים  להפעלת הערוץ, איכות התגובות בו מטעם היחידה, תדירות העדכונים, ודרך הטיפול במקרים רגישים.
3.1.2.5 במידה ונדרש קישור למערכת תפעולית של היחידה או שילוב תוכן מתוך המשרד במדיה החברתית, או מידע מהמדיה החברתית לתוך מערכות המשרד, יש לבצע תכנון מוקדם ולקבל את אישור אגף מערכות מידע, כמו כן, יש לקבל את אישור אגף הביטחון.
3.1.3 הקצאת רפרנט קבוע. היחידה תקצה עובד ייעודי ומקצועי שיישא באחריות מטעם מנהל היחידה לתפעול הפעילות על כל הכרוך בה, ובכלל זה לעדכון שוטף, מתן מענה לפונים תוך הקפדה על סטנדרטים מינימאליים של תדירות העדכונים ואיכות הפרסומים והמסרים לציבור בהתאם לנוהל העבודה בנושא. למען הסר ספק, יש להנחות את העובדים האחרים ביחידה לא לענות בדף זה, גם בעניינים הנוגעים ישירות לעבודתם ותפקודם, וזאת מתוך הבנה כי תגובות שלהם עלולות להתפרש כתגובות של היחידה, בדף הרשמי שלה. 

3.2 הקמת הערוץ
3.2.1 הקמת הערוץ תלווה באופן צמוד ותאושר ע"י אגף דוברות, הסברה ותקשורת.
3.2.2 יש להימנע מיצירת נוכחות יחידתית באחד מערוצי המדיה החברתית בעזרת חשבון פרטי של משתמש מהיחידה. לצורך יצירת הנוכחות (דף, חשבון או ערוץ) הראשונית, יש לפנות לאגף דוברות, הסברה ותקשורת. לאחר ההקמה הראשונית האגף יעניק הרשאות ניהול ועריכה לנציגי היחידה שיהיו אחראים על הקמתו ותחזוקתו השוטפת.
3.2.3 בכל רשת חברתית יש לבחור בערוץ המתאים ביותר לפעילות של גוף ממשלתי. למשל, בפייסבוק יש לבחור בדף אוהדים המאפשר לכמות גדולה של אזרחים לעקוב אחרי העדכונים והוא בעל חזות "ממלכתית" וציבורית יותר מעמוד של חבר רגיל. 
3.2.4 הערוץ ברשת החברתית מהווה ערוץ תקשורת נוסף של היחידה עם הציבור, ולכן עליו להידמות ככל הניתן ובהתאמות הנדרשות, לכל ערוץ תקשורת רשמי אחר של היחידה. בכלל זה יש להקפיד על הרכיבים הבאים:
3.2.4.1 בחירת שם זהה לשם היחידה.
3.2.4.2 לוגו, תמונת רקע וצבעים המזוהים עם היחידה לעיצוב הדף. 
3.2.4.3 שימוש בסמל המדינה יעשה בהתאם להנחיות הקיימות, באישור המנכ"ל בלבד.
3.2.4.4 יש למלא  את שורות המידע אודות היחידה בדומה למידע המופיע באתר היחידתי.
3.2.4.5 יש לעשות שימוש בשפה פשוטה וברורה. 
3.2.4.6 יש למקם את תנאי השימוש במקום בולט לעין.
3.2.5 יש לפרסם תנאי שימוש מפורטים, שיהוו "תיאום ציפיות" עם ציבור הגולשים, ויכללו הסברים לגבי שעות הפעילות ודרך הטיפול בעניינים שונים. כנספח לנוהל זה מצורף מסמך תנאי שימוש סטנדרטיים, אשר נוסח בתיאום עם הלשכה המשפטית. כל יחידה תוכל להשתמש במסמך הסטנדרטי. במידת הצורך יתאפשרו שינויים בתיאום עם הלשכה המשפטית. 
3.3 תחזוקת הערוץ
3.3.1 יש להקפיד על ניהול קבוע ותדיר של הערוץ. בכלל זה, יש להקפיד על ניטור תדיר של העמוד (ככלל, מידי יום), וזאת על מנת שתתאפשר שליטה בהורדת תוכן פוגעני. בנוסף יש להקפיד על נוכחות יוזמת ופעילה, לרבות פרסום של הודעות חדשות מדי יום. 
3.3.2 יש להקפיד על מתן מענה לתגובות ופניות מגולשים בזמן מהיר וסביר. יש להגדיר מהו זמן התגובה המרבי לפנייה בעמוד בהתאם לסוג המידע ואופי היחידה.
3.3.3 יש להקפיד לפרסם מידע רלוונטי לקהל היעד של היחידה.

3.3.4 דגשים
3.3.5 יש להתייחס לערוצים ברשת החברתית ככל מסמך רשמי, ויחולו לגביהם כלל ההנחיות החלות בענייני התכתבות וכיוצא באלה, בהתאם להוראות כל דין ונוהל. בכלל זה יש להקפיד על אופן התנסחות ראוי, על אבטחת מידע, ועל הבעת עמדה בהתאם למגבלות הקיימות בשירות המדינה, בהתאמות המחויבות.
3.3.6 לאור העובדה שהנכתב בערוץ החברתי חשוף לעין כל, יש להפעיל שיקול דעת קפדני באשר לנכתב בערוץ מטעם היחידה. כך, למשל, יש להימנע מהתנסחות העלולה להתפרש כהנחיה או כייעוץ משפטי. בנוסף, במקרים בהם קיימת התלבטות בדבר המענה הראוי, מוטב להשיב תחילה שהעניין בבדיקה (כפי שנעשה בתכתובת מהסוג "הרגיל"), זאת להבדיל מהותרת הפרסום בלא מענה כלל. לאחר הבדיקה מול הגורם המתאים ביחידה או במשרד, מותר לשתף את ציבור הגולשים שנחשף לפניה המקורית בתשובה המפורטת, אם כי יש לבצע התאמות שמביאות בחשבון את כל האילוצים שפורטו לעיל (היבטי פרטיות, אבטחת מידע וכיו"ב). מכאן, שהתשובה צריכה להיות בעלת אופי כללי ומדריך על מנת שהציבור יוכל להפיק ממנה תועלת.

3.3.7 יש להימנע מהבעת עמדה בנושאים שאינם נוגעים באופן ישיר לעבודת היחידה. 

3.3.8 יש לגלות רגישות גבוהה במיוחד למקרים שבהם אדם מפרסם מידע אישי על אחר, וקטינים המפרסמים מידע אישי. במקרים מעין אלה, ניתן להעביר את השיחה לערוץ פרטי, ואף למחוק את ההודעה המקורית (הכול בהתאם לתנאי השימוש). ככלל, כאשר גולש חושף פרטים אישיים אודות עצמו או אודות אדם אחר ברשת החברתית באופן גלוי, יש לחזור אליו בהקדם ולהפנות אותו להמשך דיון בעניינו האישי באמצעות כתובת הדואר האלקטרוני המופיעה בתנאי השימוש. למשל, שירות שמאפשר בירורים אישיים פרטניים (גם אם המענה ניתן באופן לא פומבי), מביא לכך שהשאלה עשויה לכלול פרטים אישיים, כך שהרשת החברתית עשויה להיות שותפה לתשובה שיש בה פרטים אישיים. על כן, ככלל, יש  להסיר מהדף את הפנייה האישית.   
4. בקרה ומעקב
4.1. אגף דוברות, הסברה ותקשורת אחראי למעקב ולבקרה על נוהל זה.
נספח – תנאי שימוש סטנדרטיים
תנאי שימוש

ברוכים הבאים לעמוד הרשמי של היחידה ל[כאן יבוא שם היחידה] במשרד המשפטים. 

דף הפייסבוק שלנו  מספק לגולשים מגוון רחב של תוכן חדשותי מתוך היחידה ובנושאי [כאן יבוא פירוט נושאים]
להלן תנאי השימוש בדף: 
פרסום מידע בעמוד

· כל המידע הנמסר בעמוד זה הוא בגדר שירות לגולשים ונמסר באופן תמציתי וכללי. אין לראות במידע תחליף למידע הרשמי שמפרסמים משרדי הממשלה או מידע הכלול בחוקי מדינת ישראל או בתקנות, הוראות וצווים המתפרסמים מעת לעת. 
· המידע שיימסר באמצעות דף זה אינו מיועד לפניות בנושאים אישיים הנמצאים בטיפול משרד ממשלתי זה או אחר. אנו שומרים לעצמנו את שיקול הדעת  באשר להחלטה  אילו עדכונים לפרסם.

· במטרה לשמור על דיון ענייני בכל נושא העולה על סדר היום, אנו שומרים את הזכות למחוק תגובות, לינקים או כל אמירה שלא הולמת את הדיון ושיש בה משום נאצות, גזענות, תכנים גסים ופוגעניים, וכן שמשמעה פרסומת, קידום מכירות או הצעה שיווקית-מסחרית, כמו גם פרסומים שיש בהם לשון הרע, פגיעה בפרטיות, או שיש בהם הפרת חוק כלשהי, וכיוצא באלה.
· פרסומי הגולשים הם על דעת ובאחריות כותביהם בלבד.

פרטיות

· על מנת להגן על פרטיותכם, עליכם להמנע מלפרסם לעין כל פרטים מזהים אישיים (כגון: מספרי זהות, מספרי טלפון, כתובת דואר אלקטרוני ועוד). 
· במידה וברצונכם לספק מידע אישי, או להעלות נושא רגיש לטיפול, שלחו הודעה לכתובת [כאן תבוא כתובת דוא"ל או דואר]. ניתן גם לפנות אלינו באמצעות העברת מסר פרטי. 

מענה לשאלות ולדיונים בפייסבוק

· היחידה תקדם בברכה את כל התגובות המתקבלות מהגולשים. ניתן להגיב לעדכונים  בעמוד הפייסבוק, אך, כאמור, תכנים לא ראויים יוסרו.

· נשמח להשיב לשאלות ולהצטרף לדיונים במידת האפשר; לא נוכל להתייחס לכל שאלה או דיון. 
· אין לראות במענה או בהתייחסות מטעמנו לכל שאלה או דיון משום מתן ייעוץ משפטי. קל וחומר שאין לפרש תשובות מצד הגולשים כתשובות מהימנות או תשובות רשמיות של משרד המשפטים.
· העלאת תכנים ע"י הגולשים בדף הפייסבוק איננה תחליף לפנייה פורמאלית ליחידה, בצינורות המקובלים ׁ(מקום שנדרשת פנייה פורמאלית שכזו).
זמינות השירות

· צוות האתר שומר לעצמו את הזכות לחסום משתמש שישבש את הפעלתו התקינה של הדף בדרך כלשהי. 
· עמוד הפייסבוק מופעל באופן סדיר בשעות העבודה המקובלות בימים א'-ה'. משרד המשפטים לא יישא באחריות במקרים שבהם החשבון לא יהיה זמין עקב תקלות ברשת הפייסבוק.
הפניות וקישוריות

· הפניה לאתר של גוף לא ממשלתי אין משמעותה המלצה על האתר באופן כללי, אלא רק על השירות הספציפי שאליו יקשר העדכון, ובכל מקרה לא יהיה משרד המשפטים אחראי לתוכן האתר שאליו יפנה הקישור. 

· אין לפרש קישורים לאתרי צד ג' כתמיכה, אישור, המלצה או העדפה על ידי המדינה או המשרד לאותם אתרים מקושרים, לרבות למסמכים וכל חומר הנמצאים בהם, למפעילי האתרים או למוצרים המוצגים בהם.
· אין לראות בעמודי קהילה דומים משום שייכות או מתן תמיכה על ידי המשרד בעמודים אלו.
